Franz Xaver Gruber
Franz Xaver Gruber, 1787-1863, østrigsk organist, der udelukkende huskes som komponisten til en af de mest udbredte julekoraler, Stille Nacht, på dansk Glade jul.
Melodien blev skrevet juleaftensdag 1818 og sandsynligvis sunget samme nat ved midnatsmessen i Oberndorf, hvorfra den hurtigt blev kendt verden over.
Teksten, der skyldes kirkens præst, Joseph Mohr (1792-1848), er blevet oversat til talrige sprog; den danske version fra 1850 er af B.S. Ingemann.